ไข่ไก่ราคาร่วง ขาดทุนกว่า30 สตางค์/ฟอง
โพสต์ทูเดย์ -ผู้เลี้ยงไก่ไข่ ช้ำหนักขายไข่ไก่ขาดทุน ขาดทุน 30 สตางค์/ฟอง หลังรายใหญ่ทุ่มขายในตลาดทำไข่ราคาร่วงเหลือ 2 บาท &#8220;พรทิวา&#8221; เตรียมเรียกรายใหญ่หารือ พร้อมชง ครม. เสนอ 4 กระทรวงรับซื้อไข่ให้คุก-โรงเรียน
11 ม.ค. 2553

โพสต์ทูเดย์ -ผู้เลี้ยงไก่ไข่ ช้ำหนักขายไข่ไก่ขาดทุน ขาดทุน 30 สตางค์/ฟอง หลังรายใหญ่ทุ่มขายในตลาดทำไข่ราคาร่วงเหลือ 2 บาท “พรทิวา” เตรียมเรียกรายใหญ่หารือ พร้อมชง ครม. เสนอ 4 กระทรวงรับซื้อไข่ให้คุก-โรงเรียน 
 นายมาโนช ชูทับทิม นายกสมาคมผู้เลี้ยงไก่ไข่ เปิดเผยว่า เกษตรกรผู้เลี้ยงไก่ไข่กำลังประสบปัญหาไข่ไก่ราคาตกต่ำ โดยขณะนี้ราคาไข่ไก่หน้าฟาร์มชนิดคละขายฟองละ 2 บาท ต่ำกว่าต้นทุนเฉลี่ยฟองละ 2.30 บาท หรือขาดทุนฟองละ 30 สตางค์ สาเหตุสำคัญมาจากมีนายทุนผู้เลี้ยงไก่ไข่รายใหญ่มีพฤติกรรมในการทุ่มตลาด คือมีการผลิตไข่ไก่ออกมาจำนวนมาก เมื่อขายไม่หมด ก็นำมาขายในตลาดได้ราคาต่ำ เพราะมีต้นทุนการเลี้ยงต่ำกว่าผู้เลี้ยงรายย่อยที่มีต้นทุนสูงกว่ามาก
“ไข่ไก่ล้นตลาด 1-2 ล้านฟอง เป็นของผู้ประกอบการรายใหญ่ 70% ขณะที่ผู้เลี้ยงไก่ไข่ทั่วประเทศมี 1 หมื่นราย เป็นรายย่อยมากกว่า 90% เพราะมีรายใหญ่ประมาณ 100 รายเท่านั้น จึงอยากให้ภาครัฐช่วยดูแล เพราะหากปล่อยไว้จะส่งผลเสียต่อระบบไข่ไก่ในอนาคต รวมถึงดูแลต้นทุนการเลี้ยง โดยเฉพาะวัตถุดิบอาหารสัตว์ เช่น ข้าวโพดเลี้ยงสัตว์ ที่ราคาปรับขึ้นเกินความเป็นจริง” นายมาโนช กล่าว
นางพรทิวา นาคาศัย รมว.พาณิชย์ กล่าวว่า เร็วๆนี้ จะเชิญกลุ่มผู้เลี้ยงไก่ไข่รายใหญ่มาร่วมหารือเพื่อขอความร่วมมือในการแก้ปัญหาไข่ไก่ล้นตลาด และพิจารณาว่ามีพฤติกรรมการทุ่มตลาดจริงหรือไม่ตามที่เกษตรกรกล่าวอ้าง แต่เบื้องต้นพบว่าปริมาณไข่ไก่ปี 2553 มีแนวโน้มสูงขึ้น 3.2% หรือเพิ่มจากปีที่แล้วที่มี 9,902 ล้านฟอง เป็น 10,219 ล้านฟอง ขณะที่ปริมาณการบริโภคยังใกล้เคียงจากเดิมที่ 9,819 ล้านฟอง ซึ่งอาจทำให้เกิดภาวะไข่ไก่ล้นตลาด และผู้เลี้ยงขาดทุนเพิ่มได้ 
ทั้งนี้ สัปดาห์ที่ผ่านมาราคาไข่ไก่ตกลงมากถึงฟองละ 10-30 สตางค์ เนื่องจากมีผลผลิตล้นตลาดเพิ่มเป็น 1-2 ล้านฟอง/วัน ซึ่งกระทรวงฯจะเร่งนำปัญหารายงานในที่ประชุมคณะรัฐมนตรี (ครม.) รับทราบ เพื่อออกมาตรการช่วยเหลือด่วน โดยจะทำหนังสือขอความร่วมมือไปยัง 4 กระทรวงที่เกี่ยวข้อง ได้แก่ กรมราชทัณฑ์สังกัดกระทรวงยุติธรรม โรงเรียนสังกัดกระทรวงศึกษาธิการ โรงพยาบาลสังกัดกระทรวงสาธารณสุข และกองทัพสังกัดกระทรวงกลาโหมผ่านกองทัพ ให้ช่วยรับซื้อไข่ไก่นำไปบริโภค เพื่อลดผลผลิตส่วนเกินในตลาดไม่ต่ำกว่าวันละ 1 ล้านฟอง รวมทั้งหาแหล่งวัตถุดิบ อาหารเลี้ยงสัตว์ราคาถูก ให้เกษตรกรผู้เลี้ยงไข่ไก่ใช้เพื่อลดต้นทุนการผลิต คาดว่าจะช่วยดึงราคาไข่ไก่ และลดปัญหาการขาดทุนได้ฟองละ 20-30 สตางค์  
นายยรรยง พวงราช ปลัดกระทรวงพาณิชย์ กล่าวว่า กระทรวงจะพิจารณาขอใช้งบประมาณกลาง เพื่อนำมาช่วยชดเชยราคาไข่ไก่ ซึ่งประเมินว่าใช้เงินไม่มาก เพราะหากลดผลผลิตส่วนเกิน 1 ล้านฟอง จะใช้เงินชดเชยฟองละ 30 สตางค์เพื่อให้คุ้มต้นทุนผู้เลี้ยง นอกจากนี้จะจัดโครงการรณรงค์ให้คนไทยบริโภคไข่ไก่เพิ่มขึ้น ซึ่งอาจมีการจัดงานสัปดาห์ไข่ แนะนำเมนูอาหารไข่ไก่ รวมทั้งจัดทำไข่เจียวยักษ์ใหญ่ที่สุดในโลก เพื่อบันทึกลงหนังสือกินเนสส์ บุ๊ก รวมทั้งร่วมกับกระทรวงสาธารณสุขช่วยประชาสัมพันธ์ถึงคุณค่าโภชนาการไข่ และลดค่านิยมห้ามกินไข่เกินวันละ 1 ฟอง